
Euroopan parlamentti, joka
–	ottaa huomioon komission ehdotuksen Euroopan parlamentille ja neuvostolle (COM(2022)0223),
–	ottaa huomioon Euroopan unionin toiminnasta tehdyn sopimuksen 294 artiklan 2 kohdan ja 322 artiklan 1 kohdan sekä Euroopan atomienergiayhteisön perustamissopimuksen 106 A artiklan, joiden mukaisesti komissio on antanut ehdotuksen Euroopan parlamentille (C9-0179/2022),
–	ottaa huomioon Euroopan unionin toiminnasta tehdyn sopimuksen 294 artiklan 3 kohdan,
–	ottaa huomioon tilintarkastustuomioistuimen 31. lokakuuta 2022 antaman lausunnon[footnoteRef:1], [1:  	EUVL C 446, 24.11.2022, s. 26.] 

–	ottaa huomioon säädösten uudelleenlaatimistekniikan järjestelmällisestä käytöstä 28. marraskuuta 2001 tehdyn toimielinten välisen sopimuksen[footnoteRef:2], [2:  	EYVL C 77, 28.3.2002, s. 1.] 

–	ottaa huomioon oikeudellisten asioiden valiokunnan budjettivaliokunnalle ja talousarvion valvontavaliokunnalle työjärjestyksen 110 artiklan 3 kohdan mukaisesti osoittaman 25. huhtikuuta 2023 päivätyn kirjeen,
–	ottaa huomioon asiasta vastaavien valiokuntien työjärjestyksen 74 artiklan 4 kohdan mukaisesti hyväksymän alustavan sopimuksen sekä neuvoston edustajan 20. joulukuuta 2023 päivätyllä kirjeellä antaman sitoumuksen hyväksyä Euroopan parlamentin kanta Euroopan unionin toiminnasta tehdyn sopimuksen 294 artiklan 4 kohdan mukaisesti,
–	ottaa huomioon budjettivaliokunnan ja talousarvion valvontavaliokunnan työjärjestyksen 58 artiklan mukaisen yhteiskäsittelyn,
–	ottaa huomioon työjärjestyksen 110 ja 59 artiklan,
–	ottaa huomioon aluekehitysvaliokunnan lausunnon,
–	ottaa huomioon teollisuus-, tutkimus- ja energiavaliokunnan kirjeen,
–	ottaa huomioon budjettivaliokunnan ja talousarvion valvontavaliokunnan mietinnön (A9-0180/2023),
A.	toteaa, että Euroopan parlamentin, neuvoston ja komission oikeudellisista yksiköistä koostuvan neuvoa-antavan ryhmän mukaan komission ehdotus ei sisällä muita sisällöllisiä muutoksia kuin ne, jotka siinä on sellaisiksi yksilöity, ja siinä ainoastaan kodifioidaan aikaisemman säädöksen muuttumattomina säilyvät säännökset näiden muutosten kanssa säännösten asiasisältöä muuttamatta;
1.	vahvistaa jäljempänä esitetyn ensimmäisen käsittelyn kannan ja ottaa huomioon Euroopan parlamentin, neuvoston ja komission oikeudellisista yksiköistä koostuvan neuvoa-antavan ryhmän suositukset;
2.	hyväksyy tämän päätöslauselman liitteenä olevan Euroopan parlamentin ja neuvoston yhteisen lausuman, joka julkaistaan Euroopan unionin virallisen lehden C-sarjassa;
3.	hyväksyy tämän päätöslauselman liitteenä olevan Euroopan parlamentin, neuvoston ja komission yhteisen lausuman, joka julkaistaan Euroopan unionin virallisen lehden C-sarjassa;
4.	panee merkille tämän päätöslauselman liitteenä olevat komission lausumat;
5.	pyytää komissiota antamaan asian uudelleen Euroopan parlamentin käsiteltäväksi, jos se korvaa ehdotuksensa, muuttaa sitä huomattavasti tai aikoo muuttaa sitä huomattavasti;
6.	kehottaa puhemiestä välittämään parlamentin kannan neuvostolle ja komissiolle sekä kansallisille parlamenteille.

LAINSÄÄDÄNTÖPÄÄTÖSLAUSELMAN LIITE

Yhteinen lausuma peruutettujen tai pienennettyjen sakkojen, muiden seuraamusmaksujen tai seuraamusten johdosta maksettavien korkojen tai muiden maksujen talousarviokäsittelystä asetuksen (EU, Euratom) 2024/2509 hyväksymisen yhteydessä 
Euroopan parlamentti ja neuvosto sopivat, että peruutettujen tai pienennettyjen sakkojen, muiden seuraamusmaksujen tai seuraamusten johdosta maksettavat korot tai muut maksut kirjataan negatiivisina tuloina kuluvan monivuotisen rahoituskehyksen keston ajan. Tämä on poikkeus negatiivisia tuloja koskevaan kieltoon, ja se rajoittuu tähän nimenomaiseen, ennakoimattomaan tilanteeseen.
Euroopan parlamentti, neuvosto ja komissio sopivat kunkin erioikeuksia rajoittamatta sekä aiemman kokemuksen ja odotetun tulevan kehityksen huomioon ottaen, että ne selvittävät pitkällä aikavälillä kestävää ratkaisua, jossa otetaan huomioon varainhoitoasetuksen budjettiperiaatteiden soveltaminen, tällaisten korkojen tai muiden maksujen rahoittamiseen vuoden 2027 jälkeen, myös kun on kyse sakkojen tai muiden seuraamusmaksujen määrälle maksettavasta korosta, joka on maksettava takaisin riittävänä korvauksena tällaisissa tilanteissa vastaanottajina oleville yrityksille.

Euroopan parlamentin, neuvoston ja komission yhteinen lausuma varainhoitoasetuksen 36 artiklassa säädetystä yhteisestä tiedonlouhinta- ja riskienpisteytysvälineestä asetuksen (EU, Euratom) 2024/2509 hyväksymisen yhteydessä
Euroopan parlamentti, neuvosto ja komissio, jäljempänä ’kolme toimielintä’, toteavat, että on tärkeää tehostaa unionin taloudellisten etujen suojaamista, sellaisena kuin se tunnustetaan 16. joulukuuta 2020 tehdyssä toimielinten välisessä sopimuksessa ja siten kuin siitä määrätään SEUT-sopimuksen 325 artiklassa.
Kolme toimielintä katsovat, että välinettä on tarpeen edelleen kehittää tietoturva- ja tietosuojasääntöjen mukaisesti. Jotta voidaan vähentää hallinnollista rasitetta ja välttää jäsenvaltioille ja muille käyttäjille aiheutuvat suhteettomat tietotekniset kustannukset, jäsenvaltioissa vakiintuneet hyväksytyt järjestelmät otetaan huomioon.
Kolme toimielintä sitoutuvat tekemään yhteistyötä välineen jatkokehittämisen eteen. Komissio vahvistaa, että se aikoo jatkossakin kehittää välinettä sen käyttäjiä kuullen ja tarjota jäsenvaltioille tukea mahdollisten teknisten kyselyjen varalta. Jäsenvaltiot tekevät komission kanssa yhteistyötä, jotta voidaan saada aikaan tarvittavia synergioita yhteentoimivuuden takaamiseksi asiaan liittyvien tietoteknisten järjestelmien ja tietokantojen kanssa.
Sen jälkeen, kun komissio on arvioinnissaan selvittänyt välineen valmiustason varainhoitoasetuksen 36 artiklan 6 kohdassa tarkoitettujen kriteerien perusteella, kolme toimielintä sitoutuvat kunkin erioikeuksia rajoittamatta tarkastelemaan välineen pakollista käyttöä vuoden 2027 jälkeisen monivuotisen rahoituskehyksen aikana ja keskustelemaan siitä uudelleen.

Komission yksipuolinen lausuma sitoumusten vapauttamisesta asetuksen (EU, Euratom) 2024/2509 hyväksymisen yhteydessä 
Komissio tarkastelee vuoden 2027 jälkeisen monivuotisen rahoituskehyksen valmistelun yhteydessä, onko tarpeen laajentaa mahdollisuutta ottaa vapautettuja sitoumuksia vastaavat määrärahat uudelleen käyttöön. Tämä ei vaikuta komission tulevaan ehdotukseen vuoden 2027 jälkeisestä monivuotisesta rahoituskehyksestä eikä perussopimuksissa vahvistettuun komission oikeuteen tehdä lainsäädäntöaloitteita.

Komission yksipuolinen lausuma varhaishavainta- ja poissulkemisjärjestelmästä asetuksen (EU, Euratom) 2024/2509 hyväksymisen yhteydessä
Euroopan komissio tunnustaa, että on tärkeää minimoida jäsenvaltioiden viranomaisille aiheutuva hallinnollinen rasitus, kun varhaishavainta- ja poissulkemisjärjestelmä (EDES) laajennetaan kohdennetusti koskemaan suoraa hallinnointia ja jäsenvaltioiden kanssa yhteistyössä toteutettavaa hallinnointia. 
Komissio on sitoutunut laatimaan kattavia ohjeita ja tarjoamaan jäsenvaltioille koulutusta varhaishavainta- ja poissulkemisjärjestelmän täytäntöönpanosta ja EDES-tietokannan käytöstä.
Komissio kehittää edelleen EDES-tietokantaa esimerkiksi mahdollistamalla useita yhteisöjä koskevat haut ja parantamalla tietokannan ulkoasua.
Komissio pyrkii varmistamaan varhaishavainta- ja poissulkemisjärjestelmän ja asiaankuuluvien kansallisten järjestelmien välisen tietoteknisen yhteentoimivuuden, jotta prosessia voidaan yksinkertaistaa ja henkilöiden tai yhteisöjen poissulkemistilanteita koskevia tarkastuksia voidaan nopeuttaa.
Komissio vahvistaa, että varhaishavainta- ja poissulkemisjärjestelmän tarkoituksiin liittyvissä lisätietopyynnöissä ei ylitetä sitä, mikä on ehdottoman välttämätöntä ja oikeasuhteista, ja että tietopyyntöjä käsitellään sovellettavien tietosuojasääntöjen mukaisesti. On syytä muistaa, että Euroopan tietosuojavaltuutettu ei esittänyt varhaishavainta- ja poissulkemisjärjestelmän osalta minkäänlaisia huolenaiheita lausunnossaan, jonka se antoi varainhoitoasetuksen uudelleenlaatimista koskevasta komission ehdotuksesta.
Komissio on sitoutunut helpottamaan varhaishavainta- ja poissulkemisjärjestelmän sujuvaa käyttöönottoa tiiviissä yhteistyössä jäsenvaltioiden kanssa.


image1.png




